KOMISIJOS DIREKTYVA 2006/47/EB
2006 m. gegužės 23 d.
nustatanti tam tikras Avena fatua buvimo javų sėkloje sąlygas
(Kodifikuota redakcija)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla (1), ypač į jos 11 straipsnio 2 dalį,
kadangi:
(1)
1974 m. gegužės 2 d. Komisijos direktyva 74/268/EEB, nustatanti tam tikras Avena fatua buvimo pašarinių augalų ir javų sėkloje sąlygas (2), buvo iš esmės keičiama (3). Siekiant aiškumo ir racionalumo minėta direktyva turėtų būti kodifikuota.
(2)
Direktyvoje 66/402/EEB buvo nustatyti leistini nukrypimai nuo Avena fatua kiekio javų sėkloje normos.
(3)
Atsižvelgiant į tam tikrus reikalavimus tos paklaidos yra per didelės. Todėl Direktyvoje 66/402/EEB numatytas sėklos, atitinkančios tam tikras sąlygas dėl Avena fatua buvimo, papildomas ženklinimas.
(4)
Dėl to nustatytos tokios atitinkamos sąlygos, kad būtų laikomasi minėtų reikalavimų kartu atsižvelgiant į sėklos auginimą ir kontrolę.
(5)
Šioje direktyvoje numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę.
(6)
Ši direktyva neturėtų pažeisti valstybių narių įsipareigojimų, susijusių su direktyvų perkėlimo į nacionalinę teisę terminais, numatytais I priedo B dalyje,
PRIĖMĖ ŠIĄ DIREKTYVĄ:
1 straipsnis
Pateikus prašymą, valstybės narės išduoda Direktyvos 66/402/EEB 11 straipsnyje numatytą oficialų sertifikatą:
a)
jei pagal minėtos direktyvos I priedo nuostatas atliekant oficialią lauko kontrolę pasėliuose nerandama Avena fatua ir jei oficialiai ištyrus ne mažesnį kaip 1 kg šios sėklos mėginį, paimtą pagal minėtos direktyvos 7 straipsnio nuostatas, nerandama Avena fatua; arba
b)
jei oficialiai ištyrus ne mažesnį kaip 3 kg šios sėklos mėginį, paimtą pagal minėtos direktyvos 7 straipsnio nuostatas, nerandama Avena fatua.
2 straipsnis
Valstybės narės gali nustatyti, kad oficialus sertifikatas būtų išduodamas tik vienu iš dviejų 1 straipsnyje nurodytų atvejų.
3 straipsnis
Direktyva 74/268/EEB su pakeitimais, padarytais direktyva, nurodyta I priedo A dalyje, yra panaikinama nepažeidžiant valstybių narių įsipareigojimų, susijusių su direktyvų perkėlimo į nacionalinę teisę terminais, numatytais I priedo B dalyje.
Nuorodos į panaikintą direktyvą laikomos nuorodomis į šią direktyvą, ir skaitomos pagal II priede pateiktą atitikmenų lentelę.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2006 m. gegužės 23 d.